ПРОГРАМ  
ПОДРШКЕ УНАПРЕЂЕЊУ РАЗВОЈА ИЗРАЗИТО НЕДОВОЉНО РАЗВИЈЕНИХ ОПШТИНА (ЈЕДИНИЦЕ ЛОКАЛНЕ САМОУПРАВЕ ИЗ ЧЕТВРТЕ ГРУПЕ) ЗА 2022. ГОДИНУ

I. УВОДНЕ ОДРЕДБЕ

Законом о буџету Републике Србије за 2022. годину („Службени гласник РС”, број 110/21), у члану 8, Раздео 3 – Влада, Глава 3.8 – Кабинет министра без портфеља задуженог за унапређење развоја недовољно развијених општина на територији Републике Србије, Програм 2102 – Подршка раду Владе, Функција 110 – Извршни и законодавни органи, финансијски и фискални послови и спољни послови, Програмска активност 4021 – Подршка спровођењу мера равномерног регионалног развоја, Економска класификација 463 – Трансфери осталим нивоима власти, намењена су средства у износу од 360.000.000,00 динара за реализацију Програма подршке унапређења развоја изразито недовољно развијених општина (јединице локалне самоуправе из четврте групе) за 2022. годину (у даљем тексту: Програм).

Средства из става 1. ове главе опредељена су за реализацију:

1. пројеката унапређењa инфраструктурних капацитета недовољно развијених општина (у даљем тексту: пројекти),
2. мера подршке изразито недовољно развијеним општинама (јединице локалне самоуправе из четврте групе) ради обезбеђивања недостајућих средстава у циљу помоћи изразито недовољно развијеним општинама у областима из главе IV. ОБЛАСТИ ФИНАНСИРАЊА КОЈЕ СУ ОБУХВАЋЕНЕ ПРОГРАМОМ тачка 2) Програма (у даљем тексту: мере подршке).

Програм спроводи Кабинет министра без портфеља задуженог за унапређење развоја недовољно развијених општина (у даљем тексту: Кабинет министра).

II. ЦИЉ ПРОГРАМА

Реализација пројеката и мера подршке има за циљ подизање капацитета у области изградње, реконструкције и опремања објеката и набавке опреме од значаја за изразито недовољно развијене општине.

Објекти који су предмет изградње, реконструкције и опремања морају бити у својини јединица локалне самоуправе.

III. ПОДНОСИЛАЦ

Право на подношење пријаве пројекта и захтева за мере подршке имају јединице локалне самоуправе које чине четврту групу изразито недовољно развијених јединица локалне самоуправе чији је степен развијености испод 60% републичког просека – Алексинац, Бабушница, Бела Паланка, Блаце, Бојник, Босилеград, Брус, Бујановац, Варварин, Владичин Хан, Власотинце, Гаџин Хан, Голубац, Димитровград, Дољевац, Жабари, Жагубица, Житорађа, Књажевац, Крупањ, Куршумлија, Кучево, Лебане, Љиг, Мали Зворник, Мало Црниће, Медвеђа, Мерошина, Мионица, Нова Варош, Опово, Петровац на Млави, Прешево, Прибој, Пријепоље, Ражањ, Рашка, Рековац, Сврљиг, Сјеница, Сурдулица, Трговиште, Тутин и Црна Трава.

IV. ОБЛАСТИ ФИНАНСИРАЊА КОЈЕ СУ ОБУХВАЋЕНЕ ПРОГРАМОМ

1) За унапређење инфраструктурних капацитета недовољно развијених општина предвиђена су средства у износу од 320.000.000,00 динара.

Ова средства могу се користити за унапређење инфраструктурних капацитета изразито недовољно развијених општина (јединице локалне самоуправе из четврте групе) у следећим областима:

– изградња и реконструкција комуналне инфраструктуре;

– изградња, реконструкција и адаптација објеката из области образовања, здравства, туризма, социјалне заштите, културе, спорта и водопривреде;

– опремање објеката из области образовања, здравства, туризма, социјалне заштите, културе, спорта, водопривреде и других објеката у својини јединица локалне самоуправе;

– набавка опреме у функцији обављања делатности из надлежности јединица локалне самоуправе.

2) За мере подршке изразито недовољно развијеним општинама (јединице локалне самоуправе из четврте групе) предвиђена су средства у износу од 40.000.000,00 динара, ради обезбеђивања недостајућих средстава, која се могу се користити у следећим областима:

- набавка опреме ради нормализације рада јединице локалне самоуправе и њених установа, служби и јавних предузећа, у случајевима када наступе ванредне околности или поремећаји у функцонисању;

- за отклањање последица елементарних непогода;

- за обезбеђивање средстава за материјалне трошкове за спречавање и сузбијање заразне болести COVID- 19.

V. УСЛОВИ И НАЧИН ФИНАНСИРАЊА

1) Кабинет министра пројекте суфинансира у износу од 40–80% са максималним износом учешћа до 8.000.000,00 динара.

Корисник је у обавези да средства за пројекат користи наменски и да све активности реализује до 15. децембра 2022. године.

Јединица локалне самоуправе може конкурисати највише са по једним предлогом пројекта.

Јединица локалне самоуправе не може да користи бесповратна средства за пројекат за исте намене за које је већ добила средства из буџета Републике Србије.

2) Кабинет министра меру подршке финансира у износу до 100%.

Средства мере подршке се одобравају одлуком министра на основу поднетог образложеног захтева у оквиру области финансирања које су обухваћене Програмом.

Корисник је у обавези да средства мере подршке користи наменски и да све активности реализује до рока наведеног у захтеву.

Јединица локалне самоуправе може поднети највише по један захтев за средства мере подршке.

Јединица локалне самоуправе не може да користи бесповратна средства мере подршке за исте намене за које је већ добила средства из буџета Републике Србије.

VI. КРИТЕРИЈУМИ ЗА ОЦЕЊИВАЊЕ И ОДАБИР ПРИЈАВА ПРОЈЕКАТА

Оцењивање и одабир пријава пројеката врши се на основу следећих критеријума:

Критеријуми за оцењивање пријава пројеката су:

1. Одрживост пројекта;

2. Број потенцијалних корисника обухваћених пројектом;

3. Сопствено учешће;

4. Ефекат реализованог пројекта на квалитет живота у јединици локалне самоуправе.

Критеријуми за оцењивање и одабир пријава пројеката су:

1. Одрживост пројекта:

1.1. Достављени подаци указују да ће резултати реализације мера бити видљиви дуже од пет година након завршетка активности – 25 поена;

1.2. Достављени подаци указују да ће резултати реализације мера бити видљиви од две до пет година након завршетка активности – 15 поена;

1.3. Достављени подаци не указују да ће резултати реализације мера бити видљиви дуже од две године након завршетка активности – 0 поена;

2. Број потенцијалних корисника обухваћених пројектом:

2.1. више од 75% становника општине – 25 поена;

2.2. од 51% до 75% становника општине – 20 поена;

2.3. од 26% до 50% становника општине – 15 поена;

2.4. до 25% становника општине – 10 поена;

3. Сопствено учешће:

3.1. преко 40% – 25 поена;

3.2. од 20 – 40% – 15 поена;

3.3. 20% – 10 поена;

4. Ефекат реализованог пројекта на квалитет живота у јединици локалне самоуправе:

4.1. Однос између процењеног утрошка средстава за пројекат и очекиваних резултата је задовољавајући – 25 поена;

4.2. Однос између процењеног утрошка средстава за пројекат и очекиваних резултата је делимично задовољавајући – 15 поена;

4.3. Однос између процењеног утрошка средстава за пројекат и очекиваних резултата није задовољавајући – 0 поена.

VII. НАЧИН И РОК ПОДНОШЕЊА ПРИЈАВА ПРОЈЕКАТА И ЗАХТЕВА ЗА МЕРЕ ПОДРШКЕ

1) Начин и рок подношења пријава пројеката

Кабинет министра објавиће јавни позив у „Службеном гласнику Републике Србије” и на интернет страници www.rnro.gov.rs.

Рок за подношење пријава пројеката је 20 дана од дана објављивања јавног позива у „Службеном гласнику Републике Србије”.

Све неблаговремене пријаве пројеката неће се узети у разматрање.

Пријаве се преузимају на сајту www.rnro.gov.rs

Пријаве пројеката се подносе на адресу: Кабинет министра без портфеља задуженог за унапређење развоја недовољно развијених општина, Немањина 11, 11000 Београд.

Пријаве пројеката се подносе у затвореној коверти са назнаком „Пријава пројекта по јавном позиву за Програм подршке унапређења развоја изразито недовољно развијених општина (јединице локалне самоуправе из четврте групе) за 2022. годинуˮ.

2) Начин и рок подношења захтева за мера подршке

Образложени захтеви за мере подршке подносе се у писаној форми на адресу: Кабинет министра без портфеља задуженог за унапређење развоја недовољно развијених општина, Немањина 11, 11000 Београд.

Захтев за мере подршке подноси се најкасније до 15. новембра 2022. године. Захтеви за мере подршке ће се одобравати у складу са главом IX. ПОСТУПАК ОДОБРАВАЊА ПРИЈАВА ПРОЈЕКАТА И ЗАХТЕВА ЗА МЕРЕ ПОДРШКЕ тачка 2) Програма, до утрошка средстава предвиђених Програмом за мере подршке.

VIII. ПОТРЕБНА ДОКУМЕНТАЦИЈА ЗА ПОДНОШЕЊЕ ПРИЈАВА ПРОЈЕКАТА И ЗАХТЕВА ЗА МЕРЕ ПОДРШКЕ

1) За подношење пријаве пројекта потребно је доставити следећу документацију:

– попуњен образац пријаве за суфинансирање пројекта;

– извод из одлуке о буџету јединице локалне самоуправе уколико су средства планирана за реализацију пројекта. Уколико средства за суфинансирање пројекта нису предвиђена на дан подношења пријаве доставља се изјава да ће средства за суфинансирање пројекта бити обезбеђена у року од 15 дана од доделе средстава;

– пројекат за извођење, главни пројекат по којем је издат акт надлежног органа на основу којег се изводе радови (оригинал или копија скенирана у електронском формату) и све сагласности уколико су предвиђене прописима;

– за опремање објеката доставити предмер и предрачун;

– за набавку опреме доставити предрачун, одлуку о буџету и програм пословања уколико набавку спроводи предузеће или установа основана од стране јединицe локалне самоуправе.

2) За подношење захтева за мере подршке потребно је доставити следећу документацију:

- Образложени захтев, који мора да садржи:

(1) доказ да су наступиле ванредне околности или поремећаји у функционисању (смањен прилив обима средстава у буџетима јединица локалне самоуправе, повећан обим непланираних расхода, отежано обављање делатности јавних предузећа и сл.) или одлуку о проглашењу ванредне ситуације или извештај надлежне комисије за процену штета од елемeнтарних непогода (у зависности од области за коју се подноси захтев);

(2) спецификацију трошкова са исказаном вредношћу потребних средстава;

(3) рок реализације мере подршке.

IX. ПОСТУПАК ОДОБРАВАЊА ПРИЈАВА ПРОЈЕКАТА И ЗАХТЕВА ЗА МЕРЕ ПОДРШКЕ

1) Министар без портфеља задужен за унапређење развоја недовољно развијених општина (у даљем тексту: министар), именује Комисију за спровођење поступка расподеле средстава по Програму за пројекте (у даљем тексту: Комисија), која утврђује предлог одлуке о расподели средстава по Програму за пројекте.

На предлог Комисије министар доноси одлуку о одобравању средстава за пројекат.

Одлука из става 2. ове тачке садржи: назив јединице локалне самоуправе којој се пројекат одобрава, податак за који пројекат су средства одобрена, као и износ одобрених средстава.

Комисија у току поступка избора предлога пројекта може тражити додатне информације уколико постоје специфичне околности.

Јединице локалне самоуправе којима су одобрена средства за пројекат потписују уговор о суфинансирању програма подршке унапређења развоја изразито недовољно развијених општина, у року од 15 дана од данa доношења одлуке из става 2. ове тачке, која ће бити објављена на интернет страници Кабинета министра www.rnro.gov.rs.

2) Ако је достављена уредна, валидна и одговарајућа документација из главе VIII. ПОТРЕБНА ДОКУМЕНТАЦИЈА ЗА ПОДНОШЕЊЕ ПРИЈАВА ПРОЈЕКАТА И ЗАХТЕВА ЗА МЕРЕ ПОДРШКЕ тачка 2) Програма, министар доноси одлуку о одобравању средстава мере подршке, а најкасније у року од 15 дана од дана доношења те одлуке јединице локалне самоуправе потписују уговор о одобравању средстава мере подршке.

X. ИЗВЕШТАВАЊЕ ПО ПРОЈЕКТИМА И МЕРАМА ПОДРШКЕ

1) Корисник средстава за пројекат приликом медијског наступања и извештавања о пројекту обавештава да се пројекат финансира из средстава буџета Републике Србије која су опредељена Кабинету министра.

2) Корисник средстава мера подршке је дужан да Кабинету министра достави извештај о реализацији мере подршке најкасније у року од 15 дана од утрошка одобрених средстава.

Кабинет министра ће најкасније до 31. јануара 2023. године доставити Влади, ради информисања, обједињени извештај о реализацији Програма.